**Utkast til konsesjonsvilkår for Fagernes flyplass, Strandefjorden**

*1 Konsesjonshavers ansvar*

Valdres flyklubb (org. nr. 983944809) konsesjonshaver og ansvarlig for å drive og inneha landingsplassen i overensstemmelse med konsesjonsvedtaket og de tilhørende konsesjonsvilkårene.

*2 Bruk av landingsplassen*

Landingsplassen er til privat bruk, og kan brukes bare etter tillatelse fra konsesjonshaver. Konsesjonshaver plikter å gjøre brukere av landingsplassen kjent med konsesjonsvilkårene.

Flyaktiviteten skal i størst mulig grad foregå på utsiden av Storøya. Landings- og avgangsområdet på innsiden av Storøya kan benyttes når is og værforhold gjør det vanskelig å bruke landingsplassen på utsiden av Storøya. Landings- og avgangsområdet på innsiden av Storøya kan dessuten brukes sporadisk ved besøk av gjestende fly.

Konsesjonen er basert på et maksimalt trafikkomfang på:

* Inntil 700 flybevegelser per *år* på isflyplassen med motorfly, herav ca 250 seilflyslep, fordelt på 3-4 helger og påskeuka, med maksimalt 400 motorflybevegelser per *uke*, herav 150 seilflyslep
* Inntil 300 flybevegelser per *år* på sjøflyplassen, fordelt jevnt på perioden juni-oktober, med maksimalt 60 flybevegelser per *uke*

Ved økning av trafikkmengden ut over ovennevnte tall må det søkes om endringer av konsesjonen. Konsesjons­haver skal loggføre antall flybevegelser på landingsplassen, der dato og tidspunkt for flygingen fremgår. Luftfartsmyndigheten kan bestemme at det skal innsendes trafikkdata for landingsplassen.

Landingsplassen tillates brukt hele året under VFR-forhold i dagslys, med mindre det fastsettes operative restriksjoner gjennom en eventuell teknisk/operativ godkjenning, jf. luftfartsloven § 7-11.

Landingsplassen skal primært brukes til seilflyvirksomhet, skoleflyging og lignende.

Mindre endringer i bruk av landingsplassen kan foretas med samtykke fra luftfartsmyndigheten. Større endringer i bruk forutsetter ny konsesjonsbehandling.

3. Miljøkrav

Konsesjonshaver har ansvar for å utarbeide inn- og utflygingstraséer i samarbeid med lokale myndigheter.

*4 Endring av konsesjonen og dispensasjon fra konsesjonsvilkår*

Konsesjonshaver skal varsle Luftfartstilsynet om fysiske og juridiske endringer knyttet til landingsplassen. Varslingsplikten gjelder midlertidige eller varige endringer av en slik karakter at det kan ha betydning for vurderingen av vilkåret allmenne hensyn i luftfartsloven § 7-6 første ledd.

Varslingen må skje i rimelig tid før endringen ønskes foretatt, slik at luftfartsmyndigheten kan avgjøre om ny konsesjonsbehandling er påkrevd. Luftfartsmyndigheten kan i særlige tilfeller dispensere fra konsesjonsvilkårene.

*5 Luftfartsmyndighetens kompetanse*

Luftfartsmyndigheten kan endre eller, når særlige grunner tilsier det, dispensere fra konsesjonsvilkårene i konsesjonsperioden.

Luftfartsmyndigheten kan gi pålegg om overtredelsesgebyr til statskassen til den som driver eller innehar landingsplassen i strid med konsesjonsvilkårene under punkt 2 og 3 over.

Konsesjonen kan tilbakekalles dersom konsesjonsvilkår, lovbestemmelser eller forskrifter som gjelder for konsesjonshaverens virksomhet, på vesentlig måte blir overtrådt under utøving av virksomheten.

Luftfartstilsynet

17. juni 2020